Mette Gjerskov (S), 2006-05-19:
Jeg synes, det er meget positivt at høre på ministeren, at det, efter at vi har rejst den her sag, hvor vi Socialdemokrater bad om et samråd med både forbrugerministeren og miljøministeren, ser ud til, at der er lidt skub i sagen.
Men jeg synes stadig væk ikke, at ministeren tager det her tilstrækkelig alvorligt.
En af de ting, som jo er væsentlig, og som er punkt 1 i beslutningsforslaget, handler om den her afrapportering, altså hvad det er for nogle informationer, forbrugerne kan få, og hvad det er for nogle informationer, som gartnernes rådgivere får.
Ministeren har skåret rapporteringen ned fra 100 sider til 6 sider, og så henviser han i øvrigt til statistikker, der ligger på Fødevarestyrelsens hjemmeside.
Så kommer vi faktisk til mit spørgsmål.
Jeg vil spørge ministeren, om han selv har været inde at se tallene inde på Fødevarestyrelsens hjemmeside.
Jeg vil faktisk tro, man skal være statistikker for at kunne få noget som helst ud af, at hvert eneste prøveresultat bare ligger hulter til bulter i en bunke i en statistik på Fødevarestyrelsens hjemmeside.
Det giver jo ikke grobund for en ordentlig rådgivning af gartnerne, en rådgivning, som de selv efterspørger.
Det kan da ikke bruges til noget som helst.
Vi har da brug for en ordentlig afrapportering.
Så ligger de mere grundlæggende data på nettet, og der er det da ganske rigtigt sådan, at de ikke er umiddelbart analyserbare for den almindelige forbruger, men der er meningen jo netop også, at det er information, der stilles til rådighed for eksperter, for fagfolk, der netop er i stand til at vurdere resultaterne.
Men jeg skal da gerne, som jeg også mener at jeg gjorde, da vi havde en drøftelse om det i Fødevareudvalget, tilkendegive, at vi da er parat til en løbende dialog med de fagfolk, der skal anvende tallene, hvis det er sådan, at de mener, at tallene kan fremstilles på en bedre måde.
Men det må jo være sådan, at de fagfolk, der er i de organisationer, der skal rådgive avlerne og andre, selv er i stand til analysere tallene og dechifrere dem i det omfang, det er nødvendigt for at kunne give nogle gode råd.
Jeg siger tak for svaret, men jeg siger også, at vi jo må konstatere, at vi har stigende mængder af pesticidrester i dansk frugt og grønt.
Det er et problem, som vi som politikere er nødt til at tage alvorligt.
De danske forbrugere er ikke interesserede i at få flere pesticidrester end allerhøjst nødvendigt.
Grænseværdierne er et nødvendigt onde.
Vi vil helst være fuldstændig fri.
Det må jeg gå ud fra er et fælles udgangspunkt vi, både ministeren og Socialdemokratiet, har.
Når jeg så hører fra gartnernes rådgivere, at de ikke kan bruge den her statistik til et hak, så forstår jeg ikke, hvorfor ministeren så selv skærer ned på den oplysning, som rådgiverne kan få.
Det er jo da fint, at forbrugerne får, hvad vi vist plejer at kalde en pixibogsudgave, som ikke forvirrer med alt for meget viden, men det har rådgiverne da brug for.
Nu er det 2 måneder siden, ministeren sidst sagde, at han da gerne ville se på det, hvis rådgiverne gerne ville have noget mere.
Hvad har ministeren gjort i den mellemliggende tid?
Har ministeren taget kontakt til de her rådgivere for at finde ud af præcis, hvilket redskab de har brug for, så vi som forbrugere slipper for pesticidrester i frugt og grønt?
Men det må jo være sådan, at de eksperter, der er i de pågældende organisationer, også selv er i stand til at analysere grunddata, og det er jo netop den mest åbne og ærlige form at kommunikere på til eksperter, at man kan se de grunddata, der ligger til grund for de råd, der skal gives.